รัฐบาลเร่งแก้ปัญหาประมงผิดกฏหมาย จัดระเบียบเรือประมงและจัดหาแรงงานประมงให้เพียงพอ
รัฐบาลเร่งแก้ปัญหาประมงผิดกฏหมาย จัดระเบียบเรือประมงและจัดหาแรงงานประมงให้เพียงพอ



      

พลโท คงชีพ ตันตระวาณิชย์ โฆษกกระทรวงกลาโหม แถลงผลการประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 ที่มีพลเอกประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เป็นประธาน ว่า การแก้ปัญหาการทำประมงผิดกฎหมายที่ผ่านมาไทยมีพัฒนาการที่ดีขึ้น แต่ทุกฝ่ายโดยเฉพาะภาคการประมงต้องปรับตัวสู่กฎกติกาสากลให้เป็นที่ยอมรับต่อประชาคมโลก 

ซึ่งความคืบหน้าในการจัดระเบียบเรือประมงขณะนี้ มีเรือประมงที่ขึ้นทะเบียนเรือที่ถูกต้องตามกฎหมาย จำนวน 10,771 ลำ จากทั้งหมดเกือบ 20,000 ลำ ที่เหลือเป็นเรือประมงที่เป็นปัญหา ทั้งเรือชำรุด เรือจมหรือเรือที่เปลี่ยนประเภทไปแล้ว นอกจากนี้ เจ้าหน้าที่ยังเร่งติดตามเรือที่ไม่ทราบสถานะ หรือเรือเถื่อนอีกประมาณ200 ลำ และหากไม่พบจะถือว่าเป็นเรือที่สูญหายถาวร แต่หากพบเรือดังกล่าวจะถูกปรับและจำคุก เนื่องจากเป็นการสำแดงเท็จและถูกงดอนุญาตทำประมง 10 ปี

 

ทั้งนี้ ต้องเข้มงวดเรื่องการทำประมงผิดกฎหมาย ที่ต้องควบคุมการเข้าออกจากท่าเรือ การกำหนดตำแหน่งเรือที่หาปลาในน่านน้ำ การตรวจสอบย้อนกลับในสินค้าประมงที่จับได้ ทั้งจำนวนชนิด น้ำหนักปลา การขนถ่ายปลา ซึ่งเป็นเรื่องที่สหภาพยุโรปให้ความสำคัญ นอกจากนี้ต้องเร่งบังคับใช้กฎหมายเพื่อดำเนินคดีทางกฎหมายให้มีความคืบหน้า โดยขณะนี้มีคดีอาญาตั้งแต่เดือนพฤษภาคม 2558 ทั้งหมด 4,600 คดี คดีถึงที่สุดแล้วร้อยละ 93 ซึ่งถือว่ามีความคืบหน้าไปมาก แสดงให้เห็นถึงความเอาจริงเอาจัง

     

 สำหรับการขาดแคลนแรงงานประมง กว่า 42,000 คน กระทรวงแรงงานอนุญาตให้ต่ออายุแรงงานต่างด้าวที่เคยได้รับอนุญาตให้ทำงานประมงออกไปอีก 2 ปี จากเดิมหมดอายุในวันที่ 30 กันยายน2561 ขณะที่รัฐมนตรีว่าการกระทรวงแรงงานของไทยและเมียนมา บรรลุข้อตกลงร่วมกันในการจัดหาแรงงานประมงให้ไทย จะนำแรงงานชุดแรกเข้ามาในเดือนกันยายนนี้